Ansinyan yagalaong oman si Isa sang mga inindowan nan,
“Ako yang bunna na ponowan ng tyatanum aw yang kanak Ama yang yagaatiman sinyan.
Yang kariko ng mga sanga na di amamonga,
opotolon ng kanak Ama.
Awgaid yang kariko ng mga sanga na yamamonga,
ototowan aw ilinisan nan antak magkadaig yang bonga.
Kamo,
lilinisan da kamo sabap sang pyagaindo ko kamayo.
Pagpabilin kamo adi kanak aw ako magapabilin adto kamayo.
Yang sanga na di magapabilin sang ponowan,
di amamonga.
Magonawa sinyan,
di kamo amamonga kong di kamo magapabilin adi kanak.”
Pyapadayon ni Isa yang pasombingay,
laong nan,
“Ako yang ponowan ng tyatanum aw kamo yang mga sanga.
Sino-sino yang magapabilin adi kanak aw ako magapabilin adto kanan,
amamonga ng madaig.
Awgaid kong mibiya kamo kanak,
way amainang mayo.
Sino-sino yang di magapabilin adi kanak magonawa yan sang sanga na itimbag aw amagango.
Yang mayninyan na mga sanga itiponon aw timbagan adto sang atoon antak sonogon.
Awgaid kong abay kamo magpabilin adi kanak aw yang mga pyaglaongan ko magapabilin sang pangatayan mayo,
atag ko kamayo yang abir ono na apangayoon mayo.
Kong amamonga kamo ng madaig,
amabantog yang kanak Ama.
Aw ansinyan akatigaman na kamo bunna na mga inindowan ko.
Kyakalugunan ako ng Ama.
Magonawa sinyan kyakalugunan ta kamo.
Agaw pagpabilin kamo sang lugun ko.
Kong apangagadan mayo yang mga sogowan ko,
magapabilin kamo sang lugun ko magonawa kanak na pyapangagadan ko yang mga sogowan ng kanak Ama aw yagapabilin ako sang lugun nan.
“Pyagalaong ta kamo sini antak kaonan kamo ng kasowat na magonawa sang kasowat ko aw antak makomplito yang kasowat mayo.
Yani yang sogo ko kamayo na paglinugunay kamo magonawa sang lugun ko kamayo.
Way lugun na labaw pa sang lugun ng otaw na magapakamatay para sang mga amigo nan.
Kamo,
mga amigo ta kamo kong apangagadan mayo yang mga sogo ko kamayo.
Di da ta kamo tawagun na mga sogowanun kay yang sogowanun wa akatigam daw ono yang inangun ng amo nan.
Awgaid kamo,
tyatawag ta kamo na mga amigo ko kay pyapakatigam ta kamo sang kariko ng dyudungug ko adto sang kanak Ama.
Dili kamo yang yagapili kanak,
awgaid ako yang yagapili kamayo aw pipili ta kamo antak mamonga kamo aw yang bonga mayo magapabilin taman sa taman.
Aw ansinyan abir ono yang apangayoon mayo adto sang Ama sang ngaan ko,
atag nan kamayo.
Na,
yani yang sogo ko kamayo na paglinugunay kamo.”